**NORAKSTS**



**APSTIPRINĀTI**

ar Balvu novada Domes

2021.gada 28.oktobra

lēmumu (sēdes protokols Nr.14., 79.§)

**SAISTOŠIE NOTEIKUMI**

Balvos

2021.gada 28.oktobrī **Nr.13/2021**

**PAR NEKUSTAMĀ ĪPAŠUMA NODOKLI BALVU NOVADĀ**

 *Izdoti saskaņā ar likuma "Par nekustamā īpašuma nodokli"
1.panta otrās daļas 9.1punktu,2.1daļu,*

 *3.panta 1.4daļu, 1.5daļu, 9.panta otro daļu*

1. Saistošie noteikumi „Par nekustamā īpašuma nodokli” nosaka kārtību, kādā Balvu novada pašvaldības administratīvajā teritorijā ar nekustamā īpašuma nodokli tiek apliktas dzīvojamo māju palīgēkas, kuru platība pārsniedz 25 m2, inženierbūves - laukumi, kas tiek izmantoti kā transportlīdzekļu maksas stāvlaukumi un vidi degradējošas, sagruvušas vai cilvēku drošību apdraudošas būves, kā arī nosaka nekustamā īpašuma nodokļa maksāšanas paziņojumu piespiedu izpildes termiņu.

2. Ar nekustamā īpašuma nodokli netiek apliktas dzīvojamo māju palīgēkas, kuru platība pārsniedz 25 m2 un tās netiek izmantotas saimnieciskajā darbībā, izņemot garāžas.

3. Inženierbūves - laukumi, kas tiek izmantoti kā transportlīdzekļu maksas stāvlaukumi, ar nekustamā īpašuma nodokli tiek aplikti ar nākamo mēnesi pēc inženierbūves kā transportlīdzekļu maksas stāvlaukuma izmantošanas uzsākšanas, piemērojot nekustamā īpašuma nodokļa likmi 1,5% apmērā:

3.1. no inženierbūves kadastrālās vērtības, ja inženierbūve reģistrēta Nekustamā īpašuma valsts kadastra informācijas sistēmā (turpmāk - Kadastra informācijas sistēma);

3.2. no inženierbūvei piekritīgās zemes kadastrālās vērtības, ja inženierbūve nav reģistrēta Kadastra informācijas sistēmā.

4. Būvi, kas klasificēta kā vidi degradējoša, sagruvusi vai cilvēku drošību apdraudoša, ar nākamo mēnesi pēc būves klasificēšanas attiecīgajā būvju kategorijā apliek ar nekustamā īpašuma nodokļa likmi 3% apmērā no lielākās turpmāk minētās kadastrālās vērtības:

4.1. būvei piekritīgās zemes kadastrālās vērtības;

4.2. būves kadastrālās vērtības.

5. Vidi degradējošu, sagruvušu vai cilvēku drošību apdraudošu būvju klasificēšanu nodrošina un administratīvos aktus par šo būvju klasificēšanu izdod Balvu novada pašvaldības Būvvalde Balvu novada domes noteiktajā kārtībā.

6. Maksāšanas paziņojumu par būvi, kas klasificēta kā vidi degradējoša, sagruvusi vai cilvēku drošību apdraudoša, pašvaldība nosūta nodokļa maksātājam viena mēneša laikā no dienas, kad administratīvais akts par būves klasificēšanu attiecīgajā kategorijā ir kļuvis neapstrīdams vai ir beidzies termiņš augstākas iestādes izdotā administratīvā akta, ar kuru atstāts spēkā sākotnējais lēmums, pārsūdzēšanai un tas nav pārsūdzēts.

7. Nekustamā īpašuma nodokļa pārrēķinu par būvi likumā "[Par nekustamā īpašuma nodokli](http://www.likumi.lv/doc.php?id=43913)" noteiktajā kārtībā veic, sākot ar nākamo mēnesi pēc lēmuma par šo noteikumu 4.punktā minētā būves statusa atcelšanu stāšanās spēkā.

8. Maksāšanas paziņojuma piespiedu izpilde tiek veikta septiņu gadu laikā no nodokļa samaksas termiņa iestāšanās brīža.

9. Ar šo noteikumu spēka stāšanos spēku zaudē:

9.1. Balvu novada domes 2013.gada 17.janvāra saistošie noteikumi Nr. 5/2013 „Par nekustamā īpašuma nodokli Balvu novadā”;

9.2. Baltinavas novada domes 2016.gada 29.septembra saistošie noteikumi Nr.9 „Par nekustamā īpašuma nodokļa piemērošanu Baltinavas novadā”;

9.3. Rugāju novada domes 2013.gada 19.decembra saistošie noteikumi Nr. 20/2013 „Par nekustamā īpašuma nodokļa piemērošanu dzīvojamo māju palīgēkām Rugāju novadā”;

9.4. Viļakas novada domes 2012.gada 20.decembra saistošie noteikumi Nr.12/2012 **„**Par nekustamā īpašuma nodokli Viļakas novada pašvaldībā”.

11. Saistošie noteikumi „Par nekustamā īpašuma nodokli Balvu novadā” stājas spēkā ar 2022.gada 1.janvārī.

Domes priekšsēdētājs (personiskais paraksts) S.Maksimovs

**NORAKSTS PAREIZS**

Balvu novada administrācijas

Sēžu protokolu vadītāja

Jūlija Korlaša

Balvos 2021.gada 31.oktobrī

(DOKUMENTS IR PARAKSTĪTS AR DROŠU ELEKTRONISKU PARAKSTU UN SATUR LAIKA ZĪMOGU)